CMO ขาย “พีพี” 5 ราย เสริมฐานทุน 125 ล้าน ลุยขยายธุรกิจ
บอร์ด CMO ไฟเขียวเพิ่มทุน 50 ล้านหุ้น ขาย “พีพี” นักธุรกิจ 5 ราย ราคาหุ้นละ 2.50 บาท ระดุมทุน 125 ล้านบาท รองรับขยายธุรกิจในอนาคต เล็งชงผู้ถือหุ้น 26 มิ.ย.นี้
บอร์ด CMO ไฟเขียวเพิ่มทุน 50 ล้านหุ้น ขาย “พีพี” นักธุรกิจ 5 ราย ระดุมทุน 125 ล้านบาท เสริมฐานทุน รองรับขยายธุรกิจในอนาคต
11 พ.ค. 2566

นายกิติศักดิ์ จำปาทิพย์พงศ์ ประธานเจ้าหน้าที่บริหาร บริษัท ซีเอ็มโอ จำกัด (มหาชน) หรือ CMO เปิดเผยว่า ที่ประชุมคณะกรรมการบริษัท ครั้งที่ 3/66 วานนี้มีมติให้เสนอต่อที่ประชุมผู้ถือหุ้นเพื่อพิจารณาอนุมัติการเพิ่มทุนจดทะเบียนของบริษัท 78,000,000 บาท จากเดิม 356,398,577 บาท เป็น 434,398,577 บาท โดยการออกหุ้นสามัญเพิ่มทุนจำนวน 78,000,000 หุ้น มูลค่าที่ตราไว้หุ้นละ 1.00 บาท
ทั้งนี้บริษัทจะจัดสรรหุ้นเพิ่มทุนทั้งหมดเสนอขายให้แก่บุคคลในวงจำกัด (Private Placement) โดยกลุ่มแรกเป็นการเพิ่มทุนแบบกำหนดวัตถุประสงค์ในการใช้เงินทุน จำนวนไม่เกิน 50 ล้านหุ้น มูลค่าที่ตราไว้หุ้นละ 1 บาท เสนอขายในราคาหุ้น 2.50 บาท รวมมูลค่าทั้งสิ้น 125 ล้านบาท ให้แก่
นายสุรศักดิ์ อุดมศิลป์ ประธานกรรมการ กลุ่มบริษัท แซส เทค โซลูชั่น และประธานกรรมการ กลุ่มบริษัท โอเวอร์ซีส์ 15,000,000 หุ้น
นายฐกูร เวชพาณิชย์ กรรมการบริหาร บริษัท แคปพิทอล อัลฟา จำกัด และกรรมการ บริษัท ภูฟ้าไทย จำกัด 10,000,000 หุ้น
นายสุชิน รัตนศิริวิไล ประธานกรรมการบริหาร บริษัท แอดวานซ์ แมททีเรียลส์ คอร์ปอเรชั่น จำกัด กรรมการ บมจ.สหไทยสตีลไพพ์ และ กรรมการ บมจ.สหไทย เทอร์มินอล (PORT) 10,000,000 หุ้น
นายทศพล ธนบุญชัย กรรมการ บริษัท วีอาร์ฟิลเตอร์ จำกัด ,กรรมการ บริษัท เดลต้าอินฟาวัน จำกัด และ กรรมการ บริษัท โยโกฮาม่า โฮลดิ้ง เอ็นเนอร์ยี่ จำกัด 10,000,000 หุ้น
นายสุเมธ บุญบรรดารสุข ประธานกรรมการ บริษัท เอ็น ซี อาร์ เอ็นจิเนียริ่ง แอนด์ คอนสตรัคชั่น จำกัด, ประธานกรรมการ บริษัท วัฒนาสุข อินเตอร์เนชั่นแนล จำกัด และ ประธานกรรมการ บริษัท วัฒนาสุข เอ็นจิเนียริ่ง แอนด์ คอนสตรัคชั่น จำกัดจำนวน 5,000,000 หุ้น
โดยบริษัทมีหน้าที่ห้ามมิให้ PP ทั้ง 5 ราย ขายหุ้นสามัญเพิ่มทุนดังกล่าวทั้งหมดภายในระยะเวลา 1 ปี นับแต่วันที่หุ้นสามัญเพิ่มทุนของบริษัทเริ่มทำการซื้อขายในตลาดหลักทรัพย์ฯ (Silent Period) โดยภายหลังจากวันที่หุ้นสามัญเพิ่มทุนของบริษัทดังกล่าวเริ่มทำการซื้อขายในตลาดหลักทรัพย์ฯ ครบกำหนดระยะเวลา 6 เดือน PP ทั้ง 5 รายจึงจะสามารถทยอยขายหุ้นที่ถูกสั่งห้ามขายดังกล่าวได้ 25% ของจำนวนหุ้น ส่วนอีก 28 ล้านหุ้นเป็นการเพิ่มทุนแบบมอบอำนาจทั่วไป (General Mandate)
ทั้งนี้บริษัทกำหนดวันประชุมวิสามัญผู้ถือหุ้น ครั้งที่ 1/2566 ในวันที่ 26 มิ.ย.66 กำหนดวันกำหนดรายชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้นในวันที่ 29 พ.ค.66
สำหรับวัตถุประสงค์ของการเพิ่มทุน และการใช้เงินทุนในส่วนที่เพิ่ม เนื่องจากบริษัทมีแนวโน้มการขยายตัวทางธุรกิจอย่างต่อเนื่อง รวมทั้งแผนการลงทุนในอนาคต จึงมีความจำเป็นต้องจัดหาแหล่งเงินทุนเพิ่มเติม ซึ่งจะช่วยเสริมให้บริษัทมีฐานเงินทุนที่เข้มแข็งเพื่อสร้างความพร้อมสำหรับการดำเนินงานในอนาคต